În ordonanţa procurorilor se arată că "în cursul lunilor iunie şi decembrie 2013, inculpatul Adamescu Bogdan Alexander împreună cu tatăl său a remis, prin intermediari, sumele de 15.000 euro respectiv 23.000 lei magistraţilor Stanciu Ion şi Rovenţa Elena, judecători la Tribunalul Bucureşti - Secţia VII Civilă pentru ca în schimb, aceştia să dispună, în dosare privind procedura insolvenţei, soluţii favorabile unora dintre societăţile la care acţionar era Adamescu Grigore Dan".

Procurorii mai transmit că până în prezent au fost făcute numeroase demersuri pentru a asigura prezenţa inculpatului în faţa organelor judiciare, "însă acesta a urmărit tergiversarea cercetărilor faţă de el şi în final sustragerea de la urmărirea penală".

Procurorii DNA au înaintat vineri Tribunalului Bucureşti referatul cu propunere de arestare preventivă în lipsă a lui Bogdan Alexander Adamescu, pe o perioadă de 30 zile.

Dosarul în care este cercetat fiului omului de afaceri Dan Adamescu a fost disjuns dintr-o cauză penală în care au fost trimişi în judecată patru judecători din cadrul Tribunalului Bucureşti – Secţia a VII-a civilă, în legătură cu pretinderea şi primirea unor sume de bani şi bunuri în schimbul favorizării unor interese de afaceri.

Kovesi: Ştim în ce ţară se află Alexander Adamescu

Procurorul şef al Direcţiei Naţionale Anticorupţie, Laura Codruţa Kovesi, a declarat vineri că procurorii ştiu în ce ţară se află Alexander Adamescu, fiul lui Dan Adamescu, pentru care s-a cerut arestarea pentru 30 de zile.

"A fost începută urmărirea penală în cauză în urmă cu mai mult timp. S-a încercat procedura de citare la care persoana nu s-a prezentat, apoi au urmat mai multe formalităţi de citare, deoarece nu se afla pe teritoriul României şi pentru că s-a dovedit că se sustrage urmăririi penale, procurorii au propus arestarea preventivă a acestuia în lipsă", a declarat vineri procurorul şef al DNA.

Întrebată dacă procurorii ştiu în ce ţară se află fiul lui Dan Adamescu, Laura Codruţa Kovesi a spus "da, dar nu doresc să fac public acest lucru".